**Minneord om Arne Helge Notland**

Arne Helge Notland vart fødd 22.desember 1955 på Stord som den eldste i ein søskenflokk på 5. Mor til Arne er Sølvi Mergrethe, fødd Bærøy, som er saman med oss i dag, og faren var Harald August Notland, som døydde i 1988 (?).

Arne vaks opp på Langeland saman med søskena sine Ernst Ove, Marianne, Alf Einar og Hildegunn.

Han utdanna seg som elektrikar på Slåtthaug yrkesskule i Bergen der han gjekk frå 1974 til 75. Interessa for straum hadde han heilt frå barneåra. Han var ikkje gamle karen då han prøvde å kopla ei lommelyktspære opp mot 230V. Det vart ei kortvarig glede, kan du seia, men gøy må det ha vore.

Etter eitt år i militæret, begynte han i lære i det som då heitte Stord Elektro på Kjøtteinen, og har vore i same firma sidan den gongen.

Då Arne var i Bergen, møtte han Marie. Det vart kjærleik ved første eller andre blikk eller noko sånt. Dei gifta seg i oktober 1977, og fekk sidan 5 born: Bjarne, Annbjørg, Arvid, Einar og Randi.

Arne var ein praktikar av sjeldan klasse, ja, skal me tora å seia: av Guds nåde. Han forsto nesten alt om korleis tekniske problem skulle løysast, og dersom han ikkje forsto, skaffa han seg forståing. Når han saug seg på ei sak, gav han ikkje opp før ho var løyst, om det enn kunne ta si tid. Denne nådegåva si utøvde han på jobben, i heimen, i Guds rike og overfor folk som berre datt innom for å få hjelp med eitt eller anna. Det var mange. Det meste kunne fiksast, og såg han sitt mun med det, gjekk han i gong. Ein gong jobba han og Bjarne i eitt og eit halv døger med å reparera det elektriske anlegget på båten til ein tilfeldig fiskar som ikkje kunne koma seg ut på sjøen. Han bad om hjelp, og fekk det. Ting kunne sikkert ha la seg ordna litt provisorisk. Men slik var ikkje Arne. Det måtte gjerast skikkeleg og haldbart. Bak Arne ligg det mange dagsverk, kanskje årsverk, uløna arbeid for andre.

Arne var skipper på Rind. Gjennom dette båtmiljøet, var det mange unge menneske som fant ly i skuggen hans. Han var ein rørslig kar, kunne i førstninga verka litt skummel med det store vikinghovdingskjegget, og var han bestemt, var det ikkje så lett å opponera, men alle som vart kjent med han, oppdaga fort humoren og det mjuke hjarta hans, og dei unge lærte seg å respektar og elska han.

Sidan år 2000 har han vore medlem i Kristkyrkja på Stord, og nesten heile tida har han ført rekneskapet, og vore ansvarleg for å styra lyd og halda lydanlegget ved like og oppdatera det når det var nødvendig. Han har lagt ned ein enorm innsats for kyrkjelyden, og me har følt oss 100% trygge på at alt han hadde ansvaret for alltid var på skinner. Og det var det. Saknet etter han blir enormt og vanskeleg å bera.

I Bibelen snakkast det om å vera heilhjarta og utan svik i si ånd. Det passa på Arne. I denne mannen var det heil ved, og han demonstrete trua si i praktisk gjerning.

Men det er Marie og borna som sjølvsagt vil merka mest til tapet. Han betydde så mykje for dei alle. Marie seier: Han var eit ankerfeste i livet mitt. Eg er den som svingar i humøret, han var alltid like roleg. Aldri opp eller ned, det same jamne nivået. Eg trong at han var slik.

For barna var Arne eit førebilete, særleg i det at han alltid stilte opp når det trongst, og dei framhever dette at han aldri gav seg ut for å vera noko som han ikkje var. Han var urokkeleg ærleg med seg sjølv og andre.

Det var ikkje alltid så flust med pengar til å kjøpa all slags leiker til borna under oppveksten. Men kunne ein ikkje kjøpa, kunne ein laga, og det vart gjort. Særleg dreg borna med latter fram den såkalla «kjepphesten» som dukka opp til jul ein gong, eit dyr som har vist seg utruleg seigliva, og som den dag i dag blir brukt som esel kvar julafta i Kristyrkja.

Dei seier: «Me har alltid hatt alt det me trong av ski, skeiser og syklar. Ingenting var kasta, alt skulle fiksast. Ja, ein gong bygde han rett og slett om ein raud jentesykkel til blå gutasykkel til Arvid.»

Men det kunne vera nokså frustrerande med denne grundigheita. Det tok alltid så lang tid med alt. Han kunne jo aldri bruka eit skrujern som passa sånn noko lunde til ein skrue. Nei, det måtte vera passa 100%. Her var hastverk lastverk.

Dei fortel vidare at skulle dei som små ha ei kosestund med pappen sin, gav det seg eit fint høve under middagskvilda. Då låg Arne med beina litt krølla opp under seg på sofaen slik at det vart akkurat rom for ein liten unge bak knea, så der sette dei seg og fann det ho trong av nærvær.

Arne gjorde livet trygt for familien sin. Borna fortel at dei heilt til det siste kom til han med det som var problematisk, og i han hadde dei alltid ein solid rådgjevar og ein trufast hjelpar.

Som bestefar har han, som bestefedre flest, blitt enno mjukare i framtoninga. Den siste tida sov han ikkje middag med ungar i fotkroken, men han hadde dei på magen, og han hadde oppdaga gleda i det å krypa på golvet og leika med dei. Så var dei med han og fiska. Desse turane kjem til å bli eit sakn. Som svigerfar var Arne veldig inkluderande. Svigerbarna merka alle at dei var aksepterte og verdsett, og det utvikla seg gode venskap mellom Arne og dei.

Me lyser fred over Arne sitt gode minne.